CELEX: 32019D2211
Language: hu
Date: 2019-12-19 00:00:00
Title: A Bizottság (EU) 2019/2211 végrehajtási határozata (2019. december 19.) a 648/2012/EU európai parlamenti és tanácsi rendeletnek megfelelően a Nagy-Britannia és Észak-Írország Egyesült Királyságában a központi szerződő felekre alkalmazandó szabályozási keretrendszer korlátozott idejű egyenértékűségének a megállapításáról szóló (EU) 2018/2031 végrehajtási határozat módosításáról (EGT-vonatkozású szöveg)

23.12.2019   
               
               
                  HU
               
               
                  Az Európai Unió Hivatalos Lapja
               
               
                  L 332/157
               
            
         A BIZOTTSÁG (EU) 2019/2211 VÉGREHAJTÁSI HATÁROZATA
         (2019. december 19.)
         a 648/2012/EU európai parlamenti és tanácsi rendeletnek megfelelően a Nagy-Britannia és Észak-Írország Egyesült Királyságában a központi szerződő felekre alkalmazandó szabályozási keretrendszer korlátozott idejű egyenértékűségének a megállapításáról szóló (EU) 2018/2031 végrehajtási határozat módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 25. cikke (6) bekezdésére,
         mivel:
         
                     (1)
                  
                  
                     Az (EU) 2018/2031 bizottsági végrehajtási határozatot (2) az azon dátumot követő naptól kell alkalmazni, amikortól a Szerződések az Európai Unióról szóló szerződés 50. cikkének (3) bekezdése alapján többé nem alkalmazandók az Egyesült Királyságra és az Egyesült Királyságban. A határozat 2020. március 30-án hatályát veszti.
                  
               
                     (2)
                  
                  
                     2019. október 29-én az Európai Tanács az Egyesült Királysággal egyetértésben elfogadta az (EU) 2019/1810 határozatot (3), amely az Európai Unióról szóló szerződés 50. cikkének (3) bekezdése szerinti határidőt 2020. január 31-ig meghosszabbította. A meghosszabbítás miatt az (EU) 2018/2031 végrehajtási határozat alkalmazási időszaka nem lenne elég hosszú ahhoz, hogy az Unióban letelepedett klíringtagok és ügyfelek számára biztosítsa a szükséges jogbiztonságot és kiszámíthatóságot abban az esetben, ha az Egyesült Királyság megállapodás nélkül lép ki az Unióból.
                  
               
                     (3)
                  
                  
                     2018. december 31-én a tőzsdén kívüli származtatott ügyletek világszerte kinnlévő névleges összege meghaladta az 500 billió EUR-t, amelyből a származtatott kamatügyletek több mint 75 %-ot tettek ki, a származtatott devizaügyletek pedig majdnem 20 %-ot. A tőzsdén kívüli származtatott ügyletek mintegy 30 %-a euróban és egyéb uniós pénznemekben denominált. A tőzsdén kívüli származtatott ügyletek központi elszámolásának piaca meglehetősen koncentrált; különösen így van ez az euróban denominált tőzsdén kívüli kamatderivatívák esetében, amelyeknek több mint 90 %-át az Egyesült Királyságban letelepedett egyetlen központi szerződő félnél számolják el. 2017-ben az euróban denominált tőzsdén kívüli kamatderivatívák 97 %-át ez a központi szerződő fél számolta el, ami indokolja a piaci szereplők által tett előkészületeket az Egyesült Királyság kilépésére.
                  
               
                     (4)
                  
                  
                     Mindazonáltal az (EU) 2018/2031 végrehajtási határozat alapjául szolgáló okok nem változtak. Továbbra is kockázatokkal kell számolni különösen az Unió és tagállamai pénzügyi stabilitását illetően abban az esetben, ha az Egyesült Királyság megállapodás nélkül lép ki az Unióból, mely kockázatok várhatóan 2020. március 30-át követően sem szűnnek meg. Emellett az Unióban letelepedett klíringtagok és ügyfelek számára elengedhetetlen, hogy az Egyesült Királyság esetleges megállapodás nélkül kilépését követően is elegendő ideig jogbiztonság és kiszámíthatóság mellett működhessenek. Ugyanakkor azonban fennállnak az említett határozat korlátozott alkalmazási idejét indokló körülmények is, különös tekintettel az Egyesült Királyság és az Unió jövőbeli kapcsolatait övező bizonytalanságokra, valamint az Unió és tagállamai pénzügyi stabilitására és az egységes piac integritására gyakorolt esetleges hatásra. Az (EU) 2018/2031 végrehajtási határozat időbeli hatályát ezért korlátozni kell.
                  
               
                     (5)
                  
                  
                     Az (EU) 2018/2031 végrehajtási határozatot ezért módosítani kell, egyéves alkalmazási időszakot állapítva meg.
                  
               
                     (6)
                  
                  
                     A Bizottság a jövőben is nyomon követi, hogy az (EU) 2018/2031 végrehajtási határozat alkalmazása során teljesülnek-e a végrehajtási határozat alapjául szolgáló feltételek.
                  
               
                     (7)
                  
                  
                     Tekintettel továbbá az Európai Parlament és a Tanács által elfogadott 648/2012/EU rendelet módosításaira, amelyek e határozat alkalmazási idejének lejárta előtt lépnek hatályba, bármely esetleges jövőbeli határozatnak figyelembe kell vennie a pénzügyi piaci feltételeket és fejleményeket, valamint az Unióban letelepedett klíringtagok és ügyfelek kitettségét az Egyesült Királyságban letelepedett központi szerződő felekkel kapcsolatos koncentrációs kockázattal szemben. Amennyiben e kitettség az Unió pénzügyi stabilitására nézve károsnak minősül, bármely további határozat rendelkezhet az Uniót érintő rendszerkockázat mérsékléséről azáltal, hogy korlátozza az említett klíringtagok és ügyfelek hozzáférését az Egyesült Királyságban letelepedett központi szerződő felek által kínált bizonyos termékekhez, tevékenységekhez vagy szolgáltatásokhoz. E célból a Bizottság legalább a hatályvesztés előtt hat hónappal tervezi közölni szándékát.
                  
               
                     (8)
                  
                  
                     E határozatnak az Unióban letelepedett klíringtagok és ügyfelek jogbiztonságának garantálása céljából sürgősen hatályba kell lépnie.
                  
               
                     (9)
                  
                  
                     Az e határozatban előírt intézkedések összhangban vannak az Európai Értékpapír-bizottság véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2018/2031 végrehajtási határozat 2. cikkének negyedik bekezdése helyébe a következő szöveg lép:
            
               „Ez a határozat a második bekezdésben említett időpontot követően egy évvel hatályát veszti.”.
            
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2019. december 19-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 201., 2012.7.27., 1. o.
         
         
            (2)  A Bizottság (EU) 2018/2031 végrehajtási határozata (2018. december 19.) a 648/2012/EU európai parlamenti és tanácsi rendeletnek megfelelően a Nagy-Britannia és Észak-Írország Egyesült Királyságában a központi szerződő felekre alkalmazandó szabályozási keretrendszer korlátozott idejű egyenértékűségének a megállapításáról (HL L 325., 2018.12.20., 50. o.).
         
            (3)  Az Európai Tanácsnak az Egyesült Királysággal egyetértésben hozott (EU) 2019/1810 határozata (2019. október 29.) az EUSZ 50. cikkének (3) bekezdése szerinti határidő meghosszabbításáról (HL L 278I ., 2019.10.30., 1. o.).